পার্বত্য চট্টগ্রামের চাকমা, মারমা ও ত্রিপুরী- এই তিন প্রধান জনগোষ্ঠী তাদের ধর্মবিশ্বাস বা সমাজবদ্ধ জীবনধারার বিচারে অতিশয় সুসভ্য মানব সম্প্রদায়। চাকমা ও মারমারা বৌদ্ধ ধর্মাবলম্বী ও গভীরভাবে ধর্মবিশ্বাসী। ত্রিপুরীরা মূলত হিন্দু। তাদের সবারই পারিবারিক ও সামাজিক জীবন সুন্দর ও সুশৃঙ্খল। রাজনৈতিক বিপর্যয়ে বারংবার স্থানচ্যুত হয়ে এতকাল অর্থনৈতিকভাবে পিছিয়ে থাকলেও এখন অতি দ্রুত সামনে এগিয়ে আসছে। বিশেষ করে চাকমা সম্প্রদায়ের এগিয়ে আসা লক্ষ্য করার মতো। ইতিমধ্যেই এই সম্প্রদায়টি শিক্ষার হারের বিচারে দেশে শীর্ষস্থানে চলে এসেছে।